


"האם אנו מחנכים את ילדינו להתנהגות בלתי נאותה?"
משמעויות למטפלים ולאנשי חינוך העובדים עם ילדים מתקשים - בגיל הרך 
ד"ר איתן אלדר BCBA-D


בהרצאה זו יוצגו תרחישים שונים המדגימים כיצד אנו "מעודדים" לעתים נקיטת דפוס התנהגות בלתי רצוי (ואף אלים) אצל ילדינו/תלמידינו, במקום בו היינו יכולים לחנכם להפגין שליטה עצמית ואיפוק. עידוד התנהגות מעין זו אינו נעשה במתכוון, וברוב המקרים מקורו בכוונות טובות של הורים ושל גננות – בעיקר אצל ילדים עם קשיי התפתחות וצרכים מיוחדים. אנו, באמת ובתמים, מעוניינים לתמוך בילדינו ולתרום לכך שיהיו בטוחים, שמחים וטובי לב. במקרים רבים אנו משיגים "הקלה לטווח קצר" (לדוגמא, הילדים מפסיקים להטריד), אך באותה הזדמנות אנו מלמדים אותם לבצע התנהגויות בלתי נאותות כדי להשיג את מבוקשם. התנהגויות מעין אלה עלולות להתפתח תוך זמן לא רב לאלימות לשמה. 

כל התרחישים שיוצגו בהרצאה זו מתייחסים לעקרונות המסבירים כיצד מתפתחת התנהגות בלתי נאותה אצל ילדים מתקשים. כל תרחיש מלווה בהצעות - כיצד ניתן להימנע מעידוד התנהגות בלתי נאותה מחד, ולהקנות מיומנויות שיתוף פעולה, איפוק ושליטה עצמית מאידך.

תפקידם של אנשי חינוך והורים בהקשר זה הנו ראשון במעלה, בעיקר בגיל הרך בו מתעצבים דפוסי התנהגות. קשה לצפות מגורמים "חיצוניים" להקשר בו מתפקדים הילדים (בית / גן) להשפיע בצורה משמעותית על התנהגותם. לפיכך, מוצע בזאת כי הורים ואנשי חינוך יהיו רגישים לתהליכים הנ"ל ויגלו מחויבות להקניית הערכים הרצויים והמיומנויות הנדרשות להצלחת הילדים. בהרצאה זו יודגמו מיומנויות תקשורת וטיפול החיוניות להפחתת התנהגות בלתי רצויה ולהקניית שליטה עצמית ושיתוף פעולה אצל ילדים בגיל הרך.

1. ד"ר איתן אלדר הוא ראש התכנית ללימודי תעודה בניתוח יישומי של התנהגות, במכללת סמינר הקיבוצים ויו"ר העמותה הישראלית לניתוח התנהגות

